CELEX: 32013R1216
Language: hr
Date: 2013-11-28 00:00:00
Title: Provedbena uredba Komisije (EU) br. 1216/2013 оd 28. studenoga 2013. o odstupanju od Uredbe (EZ) br. 288/2009 u pogledu roka do kojeg države članice Komisiju moraju obavijestiti o svojim strategijama i podnijeti zahtjeve za potporu te roka do kojeg Komisija mora donijeti odluku o konačnoj dodjeli potpore u okviru Programa distribucije voća u školama

29.11.2013   
            
            
               HR
            
            
               Službeni list Europske unije
            
            
               L 319/4
            
         PROVEDBENA UREDBA KOMISIJE (EU) br. 1216/2013
   оd 28. studenoga 2013.
   o odstupanju od Uredbe (EZ) br. 288/2009 u pogledu roka do kojeg države članice Komisiju moraju obavijestiti o svojim strategijama i podnijeti zahtjeve za potporu te roka do kojeg Komisija mora donijeti odluku o konačnoj dodjeli potpore u okviru Programa distribucije voća u školama
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu Vijeća (EZ) br. 1234/2007 od 22. listopada 2007. o uspostavljanju zajedničke organizacije poljoprivrednih tržišta i o posebnim odredbama za određene poljoprivredne proizvode (Uredba o jedinstvenom ZOT-u) (1), a posebno njezin članak 103.h stavak (f) u vezi s njezinim člankom 4.,
   budući da:
   
               (1)
            
            
               U skladu s člankom 4. stavkom 1. Uredbe Komisije (EZ) br. 288/2009 (2), države članice koje podnose zahtjev za potporu iz članka 103.ga stavka 1. Uredbe (EZ) br. 1234/2007 za razdoblje od 1. kolovoza do 31. srpnja Komisiju trebaju obavijestiti o svojim strategijama do 31. siječnja godine u kojoj počinje razdoblje za koje podnose zahtjev.
            
         
               (2)
            
            
               S obzirom na Komisijin prijedlog uredbe Europskog parlamenta i Vijeća o uspostavljanju zajedničke organizacije tržištâ poljoprivrednih proizvoda (Uredba o jedinstvenom ZOT-u) (3) te na politički dogovor koji su suzakonodavci postigli u vezi s budućom zajedničkom poljoprivrednom politikom (ZPP), od 1. siječnja 2014. promijenit će se važni elementi Programa distribucije voća u školama, među kojima su i ukupni iznos potpore i nove stope sufinanciranja.
            
         
               (3)
            
            
               Zbog primjene novih elemenata Programa distribucije voća u školama od 1. siječnja 2014. države članice neće moći prilagoditi svoje strategije novom okviru u roku za obavješćivanje o strategiji.
            
         
               (4)
            
            
               Zbog toga se, kao prijelazna mjera, državama članicama koje žele provoditi Program distribucije voća u školama u školskoj godini 2014./2015. treba dopustiti da o svojim strategijama i podnošenju zahtjeva za potporu za razdoblje od 1. kolovoza 2014. do 31. srpnja 2015. Komisiju obavijeste do 30. travnja 2014.
            
         
               (5)
            
            
               Jednako tako, s obzirom na promjene u ukupnom proračunu koje se tiču Programa distribucije voća u školama, a koje će donijeti novi ZPP, rok do kojega Komisija mora donijeti odluku o konačnoj dodjeli potpore za razdoblje od 1. kolovoza 2014. do 31. srpnja 2015. koji je utvrđen člankom 4. stavkom 4. trećim podstavkom Uredbe (EZ) br. 288/2009 produljuje se do 30. lipnja 2014.
            
         
               (6)
            
            
               Mjere predviđene u ovoj Uredbi u skladu su s mišljenjem Upravljačkog odbora zajedničke organizacije poljoprivrednih tržišta,
            
         DONIJELA JE OVU UREDBU:
   Članak 1.
   1.   Odstupajući od članka 4. stavka 1. Uredbe (EZ) br. 288/2009, države članice mogu o svojim strategijama i podnošenju zahtjeva za potporu za razdoblje od 1. kolovoza 2014. do 31. srpnja 2015. Komisiju obavijestiti najkasnije do 30. travnja 2014.
   2.   Odstupajući od članka 4. stavka 4. trećeg podstavka Uredbe (EZ) br. 288/2009, Komisija će odluku o konačnoj dodjeli potpore Unije za razdoblje od 1. kolovoza 2014. do 31. srpnja 2015. donijeti do 30. lipnja 2014.
   Članak 2.
   Ova Uredba stupa na snagu trećeg dana od dana objave u Službenom listu Europske unije.
   Prestaje važiti 30. lipnja 2014.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 28. studenoga 2013.
      
         
            Za Komisiju
         
         
            Predsjednik
         
         José Manuel BARROSO
      
   
   
      (1)  SL L 299, 16.11.2007., str. 1.
   
      (2)  Uredba Komisije (EZ) br. 288/2009 od 7. travnja 2009. o utvrđivanju detaljnih pravila za primjenu Uredbe Vijeća (EZ) br. 1234/2007 u pogledu potpore Zajednice za dostavu voća i povrća, prerađevina voća i povrća i proizvoda od banana za djecu u obrazovnim ustanovama u okviru Programa distribucije voća u školama (SL L 94, 8.4.2009. str. 38.).
   
      (3)  COM(2011) 626 završna verzija.